DA werk nou vir verandering, hoop, sê Meyer | Netwerk24
DA werk nou vir verandering, hoop, sê Meyer
Deur Llewellyn Prince 14 Oktober 2020 20:05
Ware hoop. Ware verandering. Nou.
Dít is die tema van die DA se federale kongres van later vandeesmaand wat die party Woensdag bekend gestel het.
Die virtuele kongres vind op 31 Oktober en 1 November plaas en die party se nuwe permanente leiers sal ook dan verkies word.
Die tema van die kongres is volgens dr. Ivan Meyer, die DA se tussentydse federale voorsitter, 'n verklaring van voorneme én die DA se aanbod aan Suid-Afrikaners.
"Die tema verpersoonlik 'n DA wat hard besig is om te bou aan 'n nuwe meerderheid in Suid-Afrika wat die land uit die kloue van swak regering en korrupsie sal sien kom.
"Met alles wat die DA doen, werk ons om 'n beter toekoms vir ons land met werklike hoop vir werklike verandering te bied," het Meyer Woensdag gesê.
Die party het Dinsdag aangekondig John Steenhuisen, tussentydse DA-leier, en Mbali Ntuli, DA-lid van die KwaZulu-Natalse wetgewer, sal om die DA-leierskap meeding.
Meyer sal onbetwis staan vir die pos van federale voorsitter.
Anton Bredell, dr. Annelie Lotriet, Refiloe Nt'sekhe en Jacques Smalle sal sake uitspook vir die drie poste van adjunk- federale voorsitters.
Net ná die kongres sal die party se federale raad vergader om 'n voorsitter, twee adjunkvoorsitters en 'n federale voorsitter van finansies te kies.
Helen Zille, huidige voorsitter van die federale raad, sal deur Mike Moriarty uitgedaag word om dié pos.
James Masango en Thomas Walters sal onbetwis staan vir die twee poste van adjunk-voorsitters van die federale raad.